paragraph_text: Leksikon Marina Držića s Bibliografijom u izdanju Leksikografskog zavoda Miroslav Krleža iz 2009. godine, prvi je leksikon posvećen jednomu hrvatskom dopreporodnom književniku. Leksikon obrađuje Držićev književni opus, opisana su njegova tiskana i rukopisna djela, a svaka natuknica sadrži bibliografski opis, kratak sadržaj, žanrovski, versifikacijski, stilski i komparativni opis.